***„Én nem bűvésznek, de mindennek jöttem”***

**Ady Endre emlékezete**

*„Nem szűnő riadó a sosem szűnő harcra*

*Ady Endre arca.”*

(Magyari Lajos Ady Endre arca)

1919. január 27-én délelőtt ¾ 9-kor a budapesti Ligeti Park Szállóban meghalt Ady Endre. A déli órákban újságosok, lapkihordók kiabálták a hírt a körúton.

A halott költő ágya mellett Móricz Zsigmond már fogalmazni kezdte ***Ady Endre a ravatalon*** szövegét, Ferenczy Béni az ágy mellett ülve már rajzolta ***Ady a halottas ágyon***portréját, Vedres Márk készítette a halotti maszkot. Miután a szobrász elkészült a halotti maszkkal, Móricz Zsigmond az ápolónő segítségével felöltöztette Adyt a sötétszürke ruhájába, ez volt a hűséges barát utolsó szolgálata. Eközben Kóber László grafikus a Vörös Lobogó című lap számára lerajzolta Adyt a halottas ágyon, röviddel ezután Landau Erzsébet fotós le is fényképezi, ez a két hiteles arckép készült a halott költőről. *„Az éjjeliszekrény villanylámpájának zöld üvegernyője egy megbékélt, elpihent harcos csodálatos szépségű elsimult,e szinte derűs arcra verődött”-* írta a hű erdélyi barát, Franyó Zoltán. („*Oh, nagyon csúnyán éltem,/ Oh, nagyon csúnyán éltem,/Milyen szép halott leszek,/ Milyen szép halott leszek./ Megszépül szatír arcom,/ Megszépül szatír arcom,/ Mosoly lesz az ajkamon,/ Mosoly lesz az ajkamon.”(*Az utolsó mosoly c. verséből) Ezek után Móricz és Babits Mihály a díszsírhelyről egyeztettek, ki is jelölték a Kerepesi temetőben Jókai sírjával szemben. A temetést január 29-ére időzítették, a nemzet nagy halottjának búcsúztatását szervezni kezdték, a búcsúbeszédet fogalmazták. „*Sirály volt a bús magyar vizeken”*- így búcsúztatták az esti lapok. A költő negyvenkét éves volt.

Ki volt Ady? „*Vagyok, mint minden ember, fenség / Észak fok, titok, idegenség”,* vallotta maga a költő. Született a Szilágy megyei Érmindszenten 1877. november 22-én, meghalt Budapesten 1919. január 27-én. Életműve hatalmas, 1300 vers, 340 novella, 3000 cikk, 1800 levél, s ki tudja még, mi rejtőzik itt-ott? Mindezt mintegy húsz év alatt írta meg. „*Agyveleje szüntelen munkában volt”*- mondta róla Móricz Zsigmond. Versfaragványait eldobta, csak a letisztázott szövegeit tartotta meg. Szerkesztőségi szobákban, kávéházi asztalokon, szállodai íróasztalokon írt, saját otthona csak 1915 után volt felesége, Csinszka (Boncza Berta) jóvoltából a pesti Veres Pálné utcában.

Nagykárolyban, Zilahon, majd Debrecenben járta iskoláit, 1901-ben mát újságíró Nagyváradon. Az **Egy kis séta** című írása mindjárt ki is veri a biztosítékot a Nagyváradi Friss Újságban a kanonok sor bemutatásával. Ebből ugyanis per lett, három nap elzárásra ítélte a szigorú bíró. Az akkori börtön a város szívében a törvényszék mellett volt, szemben a „Müllerájjal”, Ady egyik kedvenc helyével, onnan hozatta cellájába az ebédet és hallgatta ablaka alatt muzsikáló, éneklő rajongóit, a váradi ifjúságot. Az épület ma is áll a Főutca közeli téren, ott kezdték berendezni 1955-ben az Ady Múzeumot.

Nagyvárad, a „Pece parti Párizs”- ahogy a költő elnevezte az alliteráció kedvéért-, indította el a „**Csillaglovas szekerét**”, a Léda-versekkel legendát teremtett, a szerelem, az asszony mítosza egy új költői hangon szólalt meg. 1904-től ugyan már nem élt Nagyváradon, de többször visszajárt meghívásokra, most már mindig Lédával (Dióssy Ödönné Brüll Adél) vállalva az összetartozásukat. 1908-ban is ott van Váradon, részt vesz **A Holnap** Irodalmi Társaság megalakulásán, Babits Mihály, Balázs Béla, Dutka Ákos, Emőd Tamás, Juhász Gyula és Miklós Jutka társaságában. (A Holnap hét betűje a hét megalakító számát jelölte) Céljuk volt egy budapesti konzervatív irodalmi szemléletet meghaladó modern vidéki centrum létrehozása, a Nyugattal is konkuráló lap indítása. Szép kezdeményezés volt, de rövid idő alatt elhalt a lelkesedés, és néhány év múltán megszűnt A Holnap. Emléküket őrzi egy szoborcsoport Várad főutcáján a színház közelében. (2011-ben állították fel, Deák Árpád alkotását.) Ady, Juhász Gyula, Dutka Ákos, Emőd Tamás mellett egy arra járó emlékező versszerető számára az üresen hagyott szék vár.

1909-ben Aradra hívják meg A Holnaposokat. Ady nevével 1899-ben találkozhattak az aradi olvasók, az Aradi Közlönyben jelent meg az addig ismeretlen debreceni jurnalista, Ady Endre néhány verse. 1907-ben az aradi sajtó hírt ad A Holnap megalakulásáról Adyval az élen: *„A Holnap az ő hét emberével, Ady Endrével nagy dolgokat produkált…daltalan tájon dalokat bocsátott világgá és harcias kritikákat, irodalmi vitákat erőszakolt ki a tollakból. Nagy költőnek kell lennie, kit úgy követnek hívei, mint Adyt a költők*”- írja Pártos Szilárd hírlapíró. A Holnap szervezkedésének hírére 1909. okt 10-én az aradi hírlapírót, Franyó Zoltánt kérik fel, hogy rendezzék meg Aradon is A Holnap matinét. „*A Holnap művészi körútját, amely Aradot is érinti, üdvözöljük*!” A **Függetlenség** című aradi lap közli, hogy „*az estély kimagasló száma Ady Endre, a legnagyobb modern magyar költő fellépése lesz, ilyen irodalmi esemény még nem igen volt, s nem egyhamar lesz Aradon.”* Ám a lap novemberi száma nagy hirtelen bejelenti, hogy az előadást elhalasztották. Aztán mégis, november 10-én Franyó a napi számban ezt írja: „*Itt lesz Ady Endre is, Petőfi óta a legnagyobb magyar poéta.”* Ady meg is érkezett, két napot töltött Aradon, a Vas szállodában, az Úri utcában lakott. 11-én, a Fehér Kereszt szálloda dísztermében, délután fél 7-kor kezdődik az irodalmi előadás. Sok fellépő után következik az est fénypontja: Ady Endre fellépése. „*Egy pillanatnyi csönd, aztán valóságos, percekig tartó tapsvihar, mikor Ady Endre megjelenik a dobogón.”*A költő felolvassa néhány versét, Kisvárosok őszi vasárnapja, Kocsi út az éjszakában, Így élünk vitéz módra, Szeretném, ha szeretnének, Ne bocsáss rám némaságot. Végül ráadásnak Az ágyam hívogat, ezzel hálálta meg Ady a zúgó tapsokat. Ezután Reinitz Béla előadta megzenésített Ady verseit: Új vizeken járok, A Tisza parton, Lelkek a pányván, Páris az én Bakonyom, A magyar vigasság. hangzott fel. A közönség tapsolt, ünnepelte a szerzőt és előadót egyaránt, de senki a helyét el nem hagyta. Az Aradi Közlöny másnap közli Franyó cikkét: A magyar Barbizon. A Holnaposok Aradon. A Függetlenség ezt írja a másnapi számban: „*Ma történt valami Aradon. Valami új, valami szokatlan, rendkívüli, ami olyan ritkán esik meg a mi eseménytelen koldus városunkban. Ami történt, azt lakonikus rövidséggel fejezi ki ez a hatalmas név: Ady Endre.”*

A Holnap ezzel a rendezvénnyel elvetette egy irodalmi társaság magvát Aradon, két év múlva megalakult **A Jövő** haladó folyóirat, mindez a novemberi matinéra vezethető vissza. Bár a századfordulón Arad város irodalmi közvéleménye kissé maradi volt, addig az Ady körüli fellángoló „harcot” nem is érti, A Holnap irodalmi matinéja és Ady aradi sikere, befogadása irodalomtörténeti tény.

Még Debrecenben, 1899-ben jurátus korában jelent meg első kötete, **Versek**, ám az igazi áttörést 1906, az **Új versek** hozza meg. Már nem kérdezi: *„Szabad-e Dévénynél betörnöm/ új időknek új dalaival?”,* már ott van a 20. századi modern magyar költészetben, a váteszi szerepben, a küldetéstudatának hangoztatásával, szerelmi költészetének új hangjával, a régi világ tagadásával. (Ha ma élne, biztosan megosztó személyiségnek tartanák.)

A Párizsban töltött évek, a Léda szerelem testet és lelket felörlő évei múltán már Pesten élt, egészségét felmorzsolta a sok éjszakázás, költészete szárnyalt, de egészsége szanatóriumokba, fürdőhelyekre kényszerítette a gyógyulás reményében.

„*1911-12-ben a régi Magyar Király Szálló volt Ady szállása, ekkor már nagyon híres volt, és nagyon beteg. Délig aludt, pár falatot ebédelt, konflison a szerkesztőségekbe hajtatott, este a Magyar Király söntésében fröccsölt, vagy az igazi, még Petőfi-látta Pilvax utolsó híres vendége.”-* írja Cs. Szabó László.

Lédával való kapcsolata megromlott, Ady viharos viszony helyett harmóniára, nyugalomra vágyott. 1912 februárjában a Városmajori Szanatórium nyújtott némi megnyugvást. Ekkoriban már végleg búcsút vesz a Léda-szerelemtől, a szakítást megörökítő Elbocsátó szép üzenet publikálása után már soha többé nem találkoznak személyesen. Márciusban a szanatóriumban ismeri meg azt az aradi férjes asszonyt, akivel a nyugodt beszélgetések nagy hatással voltak a költőre. Nevet is ad neki, az Ady női változatát, Adának nevezi, négy verset is ír hozzá (A magunk szerelme kötetben, Imádság a csalásért ciklusban) Április elején Ada hazautazott, ekkor levelezni kezdtek, hét levelet őrzött meg Ada. A levelekből kiderül, hogy az asszony visszafogottan viselkedett családi körülményei miatt, hiszen férjnél volt. Júniusban még mindketten visszatértek a szanatóriumba, kapcsolatuk újra meghitté vált. (Ady cím nélküli verse, melyet Adához írt: „Halkult, rejtő és becéző szavak” kezdetű) Még ez év őszén a költő Aradra látogatott, elindult a pletyka, hogy a költő egy szépasszony után jött, talán házasodni akar, ám ekkorra a kapcsolat már nem a régi, a költő számára kiderül, hogy mennyire nem ismerte az asszonyt. Ady aradi szerelme, Ada évtizedek után is izgatta az aradi újságírók fantáziáját, modern egyénisége és az alakját körülvevő titokzatosság sokáig a sajtó témája maradt. Ám sokkal később, csak 2002-ben kerülnek elő azok a levelek, melyeket Ady Biszticzky Józsefné Csutak Médihez írt, Adához, ahogy ő nevezte az asszonyt. Az irodalomtörténészek Adát ábrázoló korabeli képekre is bukkantak. (A Petőfi Irodalmi Múzeum munkatársai meg is jelentették ezeket a dokumentumokat.

Ekkoriban kezdődik levelezése egy svájci intézetben tanuló erdélyi lánnyal, Boncza Bertával, a kapcsolatból váratlanul leánykérés lesz, majd 1915. március 27-ére házasságkötés. Boncza Bertát Csinszka néven ismeri az Ady versekért rajongók tábora és a 20. századi magyar irodalomtörténet.

Boncza Miklós országgyűlési képviselő szerényebb birtok tulajdonosa volt, már nem volt éppen fiatal, amikor minden ellenállást legyőzve feleségül vette a nála huszonnyolc évvel fiatalabb unokahúgát, Török Bertát, nővérének, özvegy Török Károlynénak a leányát. A boldog férj imádott felesége kedvéért felépítette a csucsai sziklamagaslat tetejére a ma is meglévő álomkastélyt, fajkutyákat, nemes vérű pompás lovakat, pávákat vásárolt a hatalmas parkba ifjú felesége szórakoztatására. Kislányuk születése után tíz nappal a fiatal anya gyermekágyi lázban meghalt, az apa a gyermeket hibáztatta rajongva szeretett felesége haláláért, a csecsemőt látni se akarta, lelencbe akarta adni. Ilyen családi légkörben nevelkedett a kis Berta, nagyanyja (aki egyben nagynénje is volt, lévén apjának testvére.) gondoskodott róla.

1915 márciusában Ady Endre fiatal feleségét romló egészségével és egy névvel: „Csinszka” ajándékozta meg. Az esküvői szertartáson, akár csak a kislánya hajdani keresztelőjén, az apa nem vett részt, az ifjú férj barátai ünnepelték az egybekelést a budai Hársfa vendéglő étteremében megrendelt esküvői ebéden. Az esküvői szertartás a pesti Szilágyi Dezső téri református templomban történt, az eskető lelkész Hajpál Benő budapesti református esperes volt.

(Hajpál Benő 1869. január 23-án született Pakson, végigjárta a vidék jó hírű protestáns iskoláit, Bonyhádon, Gyönkön tanult, majd Nagykőrösön, végül az érettségi évében már Pozsony következett. Négy év múlva fejezi be Budapesten a református teológiai Akadémiát, megkezdett lelkészi pályafutása egészen a püspöki székig ívelt. Rendszeresen publikált a református sajtóban, írói álneve Saulus ill. Paulus. Ő szervezi meg a nagypénteki Református Társaságot, szerkeszti az Új Reformáció című lapot, könyvei jelennek meg, megalapítja a kamaraerdei Erzsébet Árvaházat, 1918-ban az országos Református Tanács elnöke, a háború éveiben szerkeszti a Református Katonák Lapját. Tevékeny szabadkőműves - Boncza Miklóst innen ismeri-, létrehozza a Sas-páholyt. (Nem véletlen, hogy ő esketi Adyt, hiszen ismeretségük szintén innen ered, ismert volt a költő vonzalma is a szabadkőműves eszmékhez. Hajpál adja a páholy nevét, szerinte a sas a fény felé törekvő lelki utat mutató, de a földön időnként megpihenő, egyúttal a szentségek őreként szereplő jelkép.) Páholybeli társaival karitatív tevékenységet folytatnak még akkor is, amikor 1920-ban betiltják a szabadkőműves páholyt Magyarországon. Hajpál nevét és emlékét őrzi a Budai Református Egyházközség 1996-ban létrehozott Hajpál Alapítvány, melynek célja fiatal generáció nevelése, műemlékvédelem, idősek, rászorulók segítése.)

A fiatal pár rövid időt a csucsai kastélyban töltött, majd júniusban barátok és tisztelők meghívására erdélyi körútra indult. Adyt mindenhol rajongói, verseinek ismerői várták. Vonattal utaztak először Brassóba, majd Marosvásárhelyre, ahol a város polgármestere, Bernády György díszvacsorát adott a híres költő tiszteletére. Csinszka szinte fürdött az ünneplésben, bár aggódott a mértéktelen borfogyasztás miatt. Szovátára is ellátogattak a polgármesteri fogaton, majd hamarosan visszatértek Csucsára.

Ady már 1914 nyarán váteszként látta a magyarság jövőjét, a trónörökös meggyilkolásáról azt mondta, hogy ez Magyarország végét jelenti. 1915 nyarán a csucsai kastély teraszáról nézték az otthonukból elűzötteket, a menekülőket, a hosszú katonavonatokat, melyek a halálra szánt férfiakkal tartottak a végzetük felé. „Nem látom a bújtató erdőt/ S fájlalom a fajtám” „Hóhér Idő volt” ekkoriban, iszonyú dolgok történésének ideje, a „Borzalmak tiport országútján” rohant a világ a végzete felé, szakadtak szét családok, bomlottak fel évszázados határok, „*Csörtettek bátran a senkik, /és meglapult az igaz ember/ S a kényes rabló is rabolt:/Különös, /Különös nyár éjszaka volt.”* Az útvesztést, a kiúttalanságot, a soha haza nem térést érezte meg Ady, a magyarság úttévesztését: „*Vak ügetését hallani /Eltévedt hajdani lovasnak”*. 1916 szeptemberében az Erdélybe betört rabló román csapatok elől menekülő székelyek szekereinek hosszú sorát nézte Csucsán: „*Borzalmak tiport országútján,/ Tetőn, ahogy mindég akartam,/ Révedtem át a szörnyűket:/Milyen baj esett a magyarban.”*

1917 januárjában meghalt Boncza Miklós, a pesti lakást a Veres Pálné utcában Csinszka örökölte. (A hamarosan özveggyé váló Csinsza később, 1922-ben feleségül megy Márffy Ödön festőművészhez. 1934. október 24-én halt meg agyvérzés következtében.)

Ady egészsége egyre romlott, de azért 1917 őszén még elfogadta a váradiak meghívását, 1918 januárjában érkezett Csinszkával vonattal Nagyváradra, egy előadóestre. Beteg volt már, gyakran kötözte ágyhoz erőtlen szervezete, spanyol-influenza, tüdőgyulladás, sorban támadták. De vágyott Váradra, utazott, hogy találkozhasson régi barátaival, a „Pece parti Párizzsal”.Az emelvényen nem tudott megszólalni, néma maradt. A közönség mindent értett, nem volt fütty, pisszegés, Várad megértette: a költő nagyon beteg. A terem felállt, tapsolt, a város megbecsülte, szerette költőjét, aki az ősi városban találta meg igazi hangját, és Váradnak méltó helyet készített a magyar költészetben. Várad tudta, hogy búcsúzik Adytól.

De nem feledték azt a viharos ünneplést, amelyben részesítették költőjüket 1909-ben. Abban az évben Váradon rendezték az „Új magyar képek” kiállítást, Kolozsvár, Arad, Várad festőinek új munkáiból a bemutatót. A Holnap Társaság a Fekete Sas kiállítótermében mutatta be a képeket Bölöni György rendezésében. Ez volt a Váradi Napló második matinéja. A terem zsúfolásig megtelt érdeklődőkkel, főleg a Gulácsy képek vonzották a közönséget, és Ady jelenléte. A megnyitó Juhász Gyula, főgimnáziumi tanár volt, majd Gulácsy is felolvasott, végül Ady lépett a pulpitusra, őt kitörő taps, éljenzés fogadta. verseiből olvasott fel, Az Antikrisztus útja, Szeretném, ha szeretnének, Első szeretőm ölében, Virágkezek a fejemen, elhangozottak a nagy versek, sokan sírtak, különösen a Szeretném, ha szeretnének vers alatt. Később Dutka Ákos írta visszaemlékezéseiben, hogy soha meghatottságnak ilyen jeleit még nem látta, Gulácsy Lajos sírva borult Ady nyakába. Ady megdicsőülésének ünnepe volt ez a rendezvény.

Sok évtized múltán ettől a várostól, a „Vér és Arany” városától kapja Ady az első emlékmúzeumot. Már 1942-ben felmerült egy Ady múzeum létrehozása Váradon, ekkor Tabéry Géza Nógrádverőcén felkereste Rozsnyai Kálmán (1871. június 22. Arad-1948. Nógrádverőce) ismert műgyűjtőt, akinek birtokában számtalan Ady-relikvia volt. Rozsnyai már a század elején kezdte gyűjteni a híres művészek hátrahagyott dokumentumait, 1905-ben vette feleségül a nála 45 évvel idősebb Prielle Kornélia színésznőt, hogy hozzá kerülhessenek ritka színháztörténeti tárgyak, dokumentumok, Petőfire vonatkozó emléktárgyak is. (Petőfiről tudjuk, hogy 1846 őszén hirtelen felbuzdulásában majdnem feleségül vette az ekkor Debrecenben fellépő nagyon híres és sikeres színésznőt) Rozsnyai Kálmán már Váradon kapcsolatba került az új művészgenerációval, majd a Nyugatosokkal, különösen Adyval. Kolozsváron ismerkedett meg a költővel 1909-ben, ez a barátság Ady haláláig tartott. Művész-barátaival együttműködve fontos szereplője volt a szecesszió nyomán kialakult Ex libris műfaj hazai felvirágoztatásában. Tabéry a megbízatásának megfelelően kifizette a tízezer pengőt az Ady gyűjteményért. Ezek között volt ötven Ady-dedikációs különböző verseskötet, 370 kötet Ady irodalom. Képek, fotók, például egy 1932-ben Írt Weöres Sándor vers Ady emlékére, melyet a fiatal költő a házigazda, Rozsnyai kérésére írt, Ady szelleme mondja c verset. (1.) József Attila is Rozsnyai kérésére írta Ady emlékezete című versét 1930-ban. (2.) (A gyűjteményben volt például egy tincs Léda hajából) Az öreg és beteg Rozsnyainak nagyon jól jött ez a hatalmas összeg. A megvásárolt gyűjteményt 1942. november 3-én szállították el Nagyváradra. Ám az emlékmúzeum tervét elsöpörte a háború. 1944 őszén Nagyváradot a szövetségesek többször bombázták, a dokumentumok egy része megsemmisült vagy erősen károsodott. Az új rendszer másféle értékrendje sem kedvezett az emlékmúzeum létrehozásához. Csak 1957-ben sikerült a múzeum megnyitása, a megmaradt gyűjtemény nagy része többnyire Rozsnyaitól származik.

1918 őszén talán öccse, Ady Lajos vette rá a költőt arra, hogy elmenjen a **Vörösmarty Akadémia** alakuló értekezletére, melyet Budapesten a Fővárosi Könyvtárba hívtak össze. Ady elment, de már nem beszélt, némán kinyújtotta kezét az elnöklő Móricz Zsigmond felé, belekezdett egy mondatba, de nem volt ereje befejezni, fáradtan dőlt vissza székébe. Ez volt Ady Endre utolsó „nyilvános szereplése”.

Január 15-én segítséggel felöltözött a Veres Pálné utcai lakásban, indulás előtt hosszan végignézte szobája minden egyes bútordarabját, különösen „matrac sírját”, ágyát, kísérői öccse, Ady Lajos, és Csinszka nagybátyja, Török Károly felé fordulva mondta: „*Semmit sem fordíthattok meg*.”

1919 januárjában már forradalmi hangulat volt Budapesten, a háborúból hazatért katonák elégedetlensége, szegénység, fűtés nélküli tél, élelmiszerhiány sújtotta a lakosságot. („*Utoljára Szabadszállásra mentem,/a hadak vége volt,/s ez összekuszálódott Budapesten/ kenyér nélkül, üresen állt a bolt.* ” (József Attila Kései sirató) A város mégis megadta a módját: nem akárkit temettek, az Operaház kórusa énekelt, hét búcsúbeszéd hangzott el, Móricz Zsigmond, Babits Mihály, Jászi Oszkár, a temetőben pedig a munkás dalárda énekelt. Csinszka akaratának megfelelően az egyházi búcsúztatást Hajpál Benő végezte, aki őket öt évvel azelőtt eskette. A búcsúztató beszédben elhangzott, hogy Ady népének és nemzetének, az ember Ember voltának megváltó és megtartó igazságát kereste, ennek a kereső útnak a mélységeiről a költő lelkigyakorlatainak tanúságtevője volt ő, a lelkész: „*Én láttam Ady Endrét sírni a sírókkal. Minden versét, az egész életét megszenvedte azért, hogy dicsőség-szolgálata ember és nemzeti dimenzióban örök időkre megtisztuljon.”* Pál apostolt idézte: „*A mi vitézkedésünk fegyvere nem testiek, hanem isten által erősek nagy hatalmasságok elrontására*. Pál apostol szavai kísérték a költő koporsóját: „*A krisztus követői nem testi életük épületén külső dísz gyanánt viselik a világmegváltó szimbólumát, hanem szívükben hordozzák a keresztet, azért szenvednek, mert szeretnek. A te életed másokkal és másokért való szenvedés volt.”* (Hajpál Benő számos művészt kísért utolsó útjára, ő búcsúztatta 1910-ben Székely Bertalant a szadai temetőben, Lotz Károlyt Budapesten 1904. október 15-én.) A gyászszertartást a Vörösmarty Akadémia szervezte, Ady koporsóját a Nemzeti Múzeumban ravatalozták fel.

A költő egyszerű sírhalma felett szerény emléktábla jelezte kezdetben: *„Itt nyugszik az Úrban néhai Ady Endre, élt 42 évet”* Ezt a csónakos fejfát Ady Lajos tervezte, 1921-ben állították fel, ez a síremlék tíz évig őrizte Ady Endrét, de talán ez illett leginkább a költőhöz. Az emlékét megörökíteni akarók között Hatvany Lajos olyan szobrot szeretett volna állítani, amely a magyar nemzet szenvedését, jövőbe vetett hitét sugallaná. de aztán elcsitult minden, se szobor, se érme nem készült a költő emlékére. 1927-ben pályázatot írtak ki a síremlék elkészítésére, 1930-ban el is készült a győztes mű, Csorba Géza alkotása. Az avatáson Ady édesanyja és testvére is még részt vehetett, egy korabeli híradó felvételen József Attila is látható.

Aradon már 1922-ben kezdeményezték egy Ady Társaság megalakulását, de csak 1926-ban sikerült huszonöt író részvételével elfogadni Franyó Zoltán előterjesztését a Társaság megalakítására. Kolozsvárt Kuncz Aladár, Váradot Tabéry Géza képviselte az alakuló ülésen. Mindezek ellenére különböző okok miatt a Társaság már 1926 nyarán felbomlott. Aztán 1928-ban létrehozták az Ady Emlékbizottságot, 1929-ben felhívásban tették közzé egy Ady szobor felállításának tervét.

1945 után az új rendszer új ideológiája volt kötelező az irodalom értékeinek megítélésében is, mint az élet minden területén. A proletár fiú versét, A grófi szérűn című verset népszerűsítették, szó sem eshetett Ady istenes verseiről, pedig ő maga vallotta. „*Hiszek hitetlenül Istenben”* Istenhez hanyatló árnyék, Az Úr érkezése, sok vers maradt ki az irodalomoktatásból több nemzedék kárára. Ma pedig újra időszerűvé vált a Kocsiút az éjszakában, Az eltévedt lovas, és sok más váteszi Ady vers. Aggódását nemzetéért ma is megköszönhetjük: „*Ne tapossatok rajta nagyon,/ ne tiporjatok rajta nagyon,/ Vér-vesztes, szegény szép szívünkön,/ Ki, íme, száguldani akar.”*

Szilágyi Domokos 1957. október 18-án Érmellék-Emlékezésként című versében így idézi nagy elődje emlékét:

*„A „hét szilvafa” ma őszi fényben ragyog.*

*Alkonyati bíbor hullik a sűrű csöndre.*

*Amíg az Ér elér a messze Óceánig:*

*Rólad csobog halkan mindenütt, Ady Endre.”*

**Serdült Benke Éva, 2024. január**

**Felhasznált irodalom**

1.Ficzay Dénes Ady , A Holnap,és A Nyugat Aradon In Aradi Krónika Magyar Elektronikus Könyvtár 2015/okt.

2. Igaz Szó Szépirodalmi Folyóirat Ady Endre emlékszám 1957. november V. évfolyam

3. Ficzay Dénes Aradi Krónika Az Aradi Kölcsey Egyesület könyve

4. Cs. Szabó László Doveri áttörés - Magyar néző - Fegyveres Európa MMA Kiadó Budapest, 2022.

**Jegyzet**

1.Weöres Sándor Ady szelleme mondja (részlet)

*„Énrám pedig vigyázni fognak,*

*hogy rólam tisztesség ne essék:*

*idők gyomrában hűlt-mereven*

*alszom majd, mint Új-Ószövetség*

*kiterítve, szent ravatalon.”*

2. József Attila Ady emlékezete (részlet)

*„Meghalt? Hát akkor mért ölik naponta*

*szóval, tettel és hallgatással is?*

*Mért békítik a simák alattomba,*

*lány-duzzogássá haragvásait?*

*Földön a magyar és földben a költő,*

*dühödt markába rögöket szorít,*

*melléről égbe libben fel a felhő,*

*de tovább vívja forradalmait.”*

Megjelent: Művelődés (Közművelődési havilap)  Kolozsváron 2024/4. LXXVII: évfolyam. A szerző küldeménye lapunknak.